text:
Zoologjie
La zoologjie e je la dissipline de biologjie che e studie i animâi. La peraule e ven dal Grêc Zῷov (zoon = "animâl"), e logy ("studi dai").
Brancs de zoologjieModifiche
- Acarologjie, ven a stâi il studi dai acars e des raspulis o cicîs.
- Aracnologjie, ven a stâi il studi dai ragns e dai sgarpions.
- Cetologjie, ven a stâi il studi dai cetacis.
- Entomologjie, ven a stâi il studi dai insets.
- Etologjie, ven a stâi il studi dai compuartament dai animâi.
- Erpetologjie, ven a stâi il studi dai retii e dai anfibis.
- Ittiologjie, ven a stâi il studi il studi dai pes.
- Malacologjie, ven a stâi il studi il studi dai lecs o moluscs.
- Mamalogjie, ven a stâi il studi dai mamifars.
- Ornitologjie, ven a stâi il studi dai ucei.
- Paleontologjie, ven a stâi il studi dai fossii animai.


c: text/html

text:
Comunitâts cence tutele, in Grecie si vîf un clime simpri une vore penç
Il confinament al è finît e almancul in Europe il Covid-19 al somee che al ledi al mancul, ma il virus dai nazionalisims dominants al è simpri plui fuart. Cun di fat, la situazion de pandemie che e à segnât la prime part dal 2020 e à sburtât un pôc in dut il continent, in maniere plui o mancul esplicite, il cult gjeneralizât de nazion «una d’arme, di lingua, d’altare…». Tra bandieris dapardut, imnis nazionâi di cjantâ in ogni dontri e confins statâi di sierâ e po di domandâ di vierzi, ma cence tignî cont des dibisugnis specifichis des comunitâts dongje dal clap, chel ategjament al à segnât in chel istès la azion des istituzions e il spirt des opinions publichis e, dongje di chê dal infet, si à palesade cuntune fuarce particolâr la pôre de diversitât linguistiche e culturâl, calcolade ancjemò tant che un pericul o un fastidi.
◆ Al è ce che si à viodût in ducj chei câs là che guviers statâi e autoritâts locâls a àn dât fûr diretivis, racomandazions e indreçaments in cont des misuris sanitariis, aministrativis, economichis e sociâls cjapadis par fâi cuintri ae pandemie dome doprant lis lenghis dominantis, dismenteant cussì che in ducj i stâts a son citadins che la lôr lenghe e je diferente e che, propit intun moment di dificoltât, al covente di une bande fâsi capî di ducj e di chê altre mostrâ a clâr che lis istituzions no àn chê di fâ fîs e fiastris.
◆ Une posizion critiche in cont di cheste tindince e jere stade cjapade, ancjemò tal mês di Avrîl, de bande dal Consei de Europe e dal Alt Comissari pes Minorancis Nazionâls de OSCE (Organizazion pe Sigurece e pe Cooperazion in Europe). Juste in chê volte, ancje la ELEN – European Language Equality Network, o ben la Rêt Europeane pe Avualance Linguistiche, une organizazion indipendente che e ten dongje une schirie di associazions e altris entitâts che a son espression di minorancis e nazionalitâts – e à sometût aes istituzions europeanis e al Consei pai Dirits dal Om des Nazions Unidis la sô denunzie cuintri di chescj compuartaments.
Cun di plui, vie par chescj mês la ELEN e à tirât dongje une schirie di dâts e di informazions plui in detai che a tocjin lis diviersis discriminazions e omissions, cjapant dentri sedi lis comunicazions di servizi leadis ae prevenzion e al contrast de difusion dal gnûf coronavirus sedi l’insegnament a distance e i programs des televisions publichis cun finalitâts didatichis.
◆ Dal prin stampon dal rapuart che e à prontât al salte fûr che situazions di cheste fate a son stadis fintremai in chês realtâts là che lis lenghis minorizadis a son ricognossudis tant che couficiâls. Par chel, nol è di dâsi di maravee des discriminazions e des tensions griviis e penzis che a son stadis là che ancje in tiermins formâi i nivei di tutele a son plui bas o fintremai inesistents.
◆ Al è esemplâr il câs de Grecie, un dai stâts de Europe là che lis minorancis a stan piês. Lu veve ricuardât, juste doi agns indaûr, cu la sô partecipazion a chê edizion di “Vicino Lontano”, la ativiste de comunitât macedone, Eugenia Natsoulidou, marcant che pes popolazions turchis, macedonis, arumenis, rom, pomak e albanesis «nol è nissun ricognossiment formâl e i stes principis di avualance e no discriminazion a vegnin doprâts dispès par creâ repression e intolerance, de scuele ai tribunâi».
◆ Juste un mês indaûr e je stade la Aleance Libare Europeane (ALE-EFA), che e ten dongje la plui part dai partîts regjonaliscj e nazionalitaris dal continent, a pandi la sô preocupazion in cont dal clime che si vîf in chê part de Europe. Lu à fat cun riferiment specific ae situazion de minorance turche (sù par jù 150 mil di lôr in Tracie) e in particolâr dai esponents de lôr espression politiche, il partît Amicizie, Avualance e Pâs (DEB – Dostluk Esitlik Baris Partisi), che tacant de sô presidente Cigdem Asafoglu a son destinataris di une vere campagne di odi, sburtade ancje dai mieçs di comunicazion grêcs. La tension e je deventade ancjemò plui alte dopo che la gnove presidente de republiche, Aikaterini Sakellaropoulou, intant de sô visite in Tracie, no à volût incuintrâ i rapresentants de comunitât turcofone. ❚

robotstxt: allowed

filter: keep


text:
Chest mês o dedichìn la pagjine de Slovenie a un valent studiôs de lenghe furlane che il Prin di Mai al fasarà fieste pai siei 80 agns: o stin fevelant di Marijan Brecelj, nassût a Aidussine tal 1931.
Dopo vê studiât di frut tal so paîs, in chel timp sot de Italie, Brecelj, biel che e sta par finî la Seconde vuere mondiâl, al frecuente il gjinasi prime a Gurize, po a Cjistilîr di Pagnà, po di gnûf a Gurize e in ultin a Šempeter/Sant Pieri. Dopo vê provât a studiâ Slavistiche te Universitât di Lubiane cence sucès, Brecelj al cjate lavôr in biblioteche prime a Nova Gorica/Gnove Gurize, po a Lubiane e a Koper/Capodistria/Cjaudistrie, in ultin di gnûf a Nova Gorica te biblioteche intitulade a France Bevk, grant poete e scritôr sloven dal Nûfcent. Culì al lavorà fin al 1978, po al le te biblioteche dal Museu de citât su la rive çampe dal Lusinç fintremai al pensionament rivât tal 1990.
SLOVAR_ Brecelj al merete di jessi fiestezât ancje di bande dai furlans par vie che, jenfri lis sôs cetantis oparis (poesiis, biografiis, traduzions dal talian, slovac, cec, spagnûl, todesc, inglês, polac, francês, serp, cravuat), al risalte il Furlansko-slovenski slovar (Dizionari furlan-sloven), burît fûr de cjase editore de Goriška knjižnica (Biblioteche gurizane) tal 2005. La vore e à 900 pagjinis e e cjape dentri uns 30 mil peraulis: si trate dal prin dizionari complet che al met adun dôs lenghis che di almancul mil agns in ca a vivin a contat strent une cun chê altre. Il Dizionari, che al trate in struc ancje la gramatiche de lenghe furlane, al à il merit di jessi insiorât di une fraseologjie une vore ricercjade e di une bondance di sinonims. No mancjin nancje peraulis dal furlan antîc, che cumò no si lis dopre plui: par rivâ a chest risultât, l’autôr al à scrusignât tantis voris di autôrs furlans dai ultins secui, come che al ven fûr de bibliografie une vore ricje.
GRAFIE_ Il furlan doprât pai tiermins dal Dizionari al è chel standard, de koinè, ancje se la grafie no je chê uficiâl ma ben chê di Zorç Faggin, li che si doprin ancje lis pipis su lis letaris “c”, “g” e “s” (vâl a dî “č”, “ğ”, “š”, sul stampon des letaris slovenis “č”, “š”, “ž”). Cun di fat, te jentrade Brecelj al ringrazie sei Faggin sei Zuan Nazzi pe colaborazion che a àn inviât agns indaûr. In plui, te introduzion dal so Dizionari, Brecelj al fâs un struc de produzion lessicografiche jessude in marilenghe, tacant dal vocabolari di Jacopo Pirona dal 1871.
PREMIS_ Marijan Brecelj però si jere dât da fâ za agns prime cu la nestre lenghe colaborant ae compilazion dal “Dizionari biografic furlan” e massime a “Lingue d’Europa: italiano-friulano-sloveno-tedesco-inglese”, vocabolari in cinc lenghis cun 5 mil vôs, jessût fûr tal 1995 par cure di Brecelj e Nazzi. In virtût des sôs voris, Brecelj al à ricevût tal 1978 di bande dal Comun di Nova Gorica il Premi intitulât a Franc Bevk, muart tal 1970.
ALESSIO POTOCCO
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
SETIME ART: incuintri cun Massimo Garlatti – Costa in Provincie a Udin20 di Dicembar 2017
Miercus ai 20 di Dicembar aes 17.30 GLESIE FURLANE e partecipe al incuintri cun Massimo Garlatti – Costa "Setime Art", organizât de Provincie di Udin.
Garlatti Costa al è il regjist autôr di Missus, il documentari su Glesie Furlane.
A son previodûts i intervents di:
Pietro Fontanini, president de Provincie
Roberto Bertossi, president di Glesie Furlane
Adriano Luci, president di Ente Friuli nel Mondo
Lorenzo Fabbro, president de Agjenzie Regjonâl pe Lenghe Furlane.


text:
Zuan Batiste Gallerio: Il cantôr de sisile01 di Otubar 2006
L’INCUINTRI DI PRESENTAZION DA LIBRI: "GIOVANNI BATTISTA GALLERIO (1812 – 1881) di Gabriel Zanello
Intal gnûf cicli di incuintris di Vençon di Glesie Furlane, domenie prin di Otubar dal 2006, a Vendoi di Trep te glesie parochiâl, pre Antoni Beline, scritôr, al à presentât il libri di Gabriel Zanello “GIOVANNI BATTISTA GALLERIO (1812 – 1881) Gli autografi delle poesie e delle prediche friulane.
Pre Tite Galeri al fo un om di culture e un pastôr fedêl a la sô int; al è cognossût in dut il Friûl pe sô vene poetiche semplice, gjenuine e popolâr.


text:
Francesca Gregoricchio,
Ses e barete, contis curtis,
Societât Filologjche Furlane,
Pasian di Prât, 2011
“Parcè contis curtis di ses? Che a sedin curtis al è avonde clâr, no? Il ses? Magari parcè che al tire? O forsit par inclinazion personâl. Di sigûr parcè che mi plâs mateâ cu la idiozie dal gjenar uman. Parcè propit barete? Tal bon e tal trist timp al covente vê simpri ben clâr tal cjâf che ‘a chês de barete nissun je pete‘. Parcè par furlan? Parcè che e je une lenghe ancje di tiere e di sanc”.
Francesca Gregoricchio (un cognon che al vâl alc intes letaris furlanis) e introdûs cussì la sô racuelte di vincj contis che a àn par protagonist il ses. Se si pense che la lenghe furlane no sedi usade a fevelâ di chestis robis, al bisugnarès impensâsi che un dai prins componiments par furlan al è il famôs Soneto furlan, di clâr argoment erotic e un dai prins nestris poetis al è Eusebi Stele che no si netave la lenghe prime di scrivi.
Si pues viodi chest librut di un centenâr di pagjinis, publicât de Kappa Vu, tant che un recupar de tradizion furlane plui antighe, di prime che al rivàs Çorut cu la sô plovisine. Alore velu chi Adam che nol sa ce fâ dute la dì (anzit: alc al fâs…) fin che Diu no i pronte un zugatul dut gnûf che lui i da il non di Eve. E po o vin une magle sul sufit che une si stufe di cjalâle, simpri chê e simpri compagne, pevarons che no vuelin savênt di stâ cuiets intal stomi, vinars di sere che a vegnin a prometi doi dîs di libertât e di ben gjoldi, un om che al va fûr di gamele par vie de femine che, a fuarce di chirurgjie, e finìs par someâ a une opare di art moderne, scherçs che i capitin a un sbrudiefeminis, un incuintri che al fâs nassi une voie cussì urgjente che no si pues spietâ nancje un moment (cun sorprese finâl…), une doce che e pues jessi traditore ancje par un predi, la jeve dal cambi di un automobil che e ven a cjatâsi in pericul, une sdrondine che no dopre mai dôs voltis chel stes vistît, Scufute rosse e vie indevant.
La ironie sutile che e cuince la scriture des contis nus dîs che si pues ancje ridi parsore a chestis robis: in fin dai conts, il ses al è une des robis che la umanitât no pues fâi di mancul. Sicu che al dîs Zuan Pillinini (altri non di no dismenteâ): se i fruts si fasessin fracant un boton, nol nassarès plui nissun! ❚
Laurin Zuan Nardin


text:
Si stin svicinant, tant che o savês, aes scjadincis des declarazions di IRPEF, IVZ (Impueste Valôr Zontât) e vie indenant. Par chest, o fevelìn cheste volte di une tasse curiose che lis nestris leçs no previodin, stant che la Costituzion e dîs ben a clâr che il nestri stât al è laic. In Austrie invezit, chei che a fasin part de Glesie catoliche o protestante a scuegnin paiâ ogni an une “tasse sul cult”. Par dî il vêr, no si trate pardabon di une tasse, si ben di un contribût indreçât in maniere direte ae Glesie, e calcolât sul redit pro capite. Chest contribût si lu paie ancje in altris stâts sicu la Svezie, la Finlande, la Gjermanie, la Danimarcje e la Svuizare.
Fin al 1780, la Glesie e tirave fûr ce che al coventave pal so sostentament dal propri patrimoni o di chel che e rigjavave dai siei invistiments. Cun di fat, intant che Josef II (1780-1790) al jere imperadôr, cetancj convents, badiis e glesiis a forin sierâts e lis proprietâts a jentrarin intun “fonts religjôs” che al jere aministrât dal stât, che lu doprave par paiâ il clericât e par sussidiâ lis parochiis. Intal 1939, il regjim nazist al sospindè i paiaments ae Glesie, al confiscà il fonts religjôs e al de fûr la leç sui contribûts ae Glesie, leç che e valeve par chê catoliche, par chê protestante, pe confession elvetiche, e par chê veterocatoliche de Marche Orientâl (Altkatholische Kirche Österreichs). Cuant che e finì la vuere, cheste leç e fo fate buine dal stât austriac.
Il tant di paiâ al mude daûr de confession, e in dì di vuê al è inmò intes percentuâls che al veve fissât il regjim nazist. Par altris comunitâts religjosis, dal pont di viste juridic no son previodûts contribûts.
Par fâ cualchi esempli, pe Glesie catoliche la percentuâl e je dal 1,1%, dulà che par chê protestante e je dal 1,5%, ma par cheste i impuarts a vegnis cjapâts sù in maniere direte des parochiis. A son previodudis riduzions pes fameis che a àn dome une jentrade, pai canais, pai anzians, e pes fameis cun problemis economics. Cun di plui, i conts si fasiju in mût diferent pai contadins e par chei che a tegnin i boscs. I students, i aprendiscj, i soldâts di jeve, chei che a fasin servizi civîl e chei che no lavorin no pain nuie.
I contribûts che o vin fevelât a cuvierzin sù par jù il 78% des jentradis des diocesis austriachis, che par chest si lamentin di no vê par man lis schiriis completis dai contribuents e a scuegnin domandâur di persone ai fedêi par jessi sigûrs che a pain.
Purtrop, in consecuence di cheste “tasse”, tancj di lôr che no vuelin paiâ il contribût sedi par cuistions ideologjichis sedi par motîfs economics, a bandonin la Glesie di partignince. La rinunzie e va fate in mût formâl, daûr di regulis burocratichis ben fissadis, e di chel moment indevant no si podarà plui svicinâsi ai sacraments.
In cause di chest slontanament di bande di tantis personis, massime zovinis, lis Glesiis dai stâts che o vin dit a son dûr a scombati cun problemis economics che a divegnin de mancjance di jentradis. La cuistion e je avonde penze, e lis autoritâts temporâls e eclesiastichis a varan di frontâle in curt par burî fûr une soluzion diferente.
di Barbara Cinausero


text:
Friûlpoint, la marche storiche che e prodûs maiutis in lenghe furlane dal 1999, no si fâs fermâ dal Coronavirus e e presente la gnove colezion 2020.
◆ «O volìn dâ il nestri contribût di fiducie e positivitât par une riprese pronte » al dîs il titulâr Michele Venier «e a pene che lis buteghis a àn podût tornâ a vierzi o vin mandât fûr lis gnovis realizazions che no viodevin la ore di fâ cognossi».
◆ Cualchi anticipazion? «O ilustrarìn ogni maie a man a man: o vin voie che lis scuvierzês te buteghe, sul sît, o midiant des presentazions che o fasarìn» nus dîs Michele. «O pues dî che o vin un restyling e altris che a stan inte nestre linie consuete, ma o introdusìn cualchi novitât cuntune creazion un pôc plui ilustrade in confront dal solit. O vin volût ancje testemoneâ la sensibilitât ambientâl che e je daûr a vignî sù cuntune t-shirt intitulade Make Frico not Warming che e ricjape il sproc de nestre aromai iconiche Make Frico not War».
◆ La Friûlpoint aromai e je rivade ai vincj agns di ativitât e e à savût concuistâsi un public afezionât. Cualchidune des sôs grafichis a son deventadis pardabon mûts di dî, tant che la Make Frico not War za nomenade, che e je difondude dal 2003. Intal timp e à slargjât la ufierte ai clients cun altris propuestis tant che lis scudielis, i grumâi, i puarteclâfs, ancje un orloi di mûr. Chest ultin al è ilustrât cu lis musutis famosis che si cjatin su lis bustinis di zucar intai bars furlans, che a son gjavadis de maiute Friûlpoint Cemût sêstu vuê. Propuestis dopo ancje pai plui piçui, cun maiutis e bavarins. «O cirìn simpri di rinovâsi e di cirî stradis gnovis par rapresentâ il Friûl e i furlans, parcè che chel che nus sburte e je la grande passion par cheste tiere, che volìn valorizâ e fâ deventâ braurose di se» al siere Michêl. «Par esempli chest an – no sai se dî magari cussì no – o vin produsût ancje lis mascarutis protetivis». Cuissà se lis mascarutis in futûr a restaran un ogjet usuâl: ducj o sperìn che, se al sucedarà, a saran dome che un acessori di mode o cuntun ûs sporadic. Lis maiutis, invezit, o vin voie di viodilis simpri. ❚
Redazion
A son rivadis lis gnovis maiis FriûlpointRedazion
Friûlpoint, la marche storiche che e prodûs maiutis in lenghe furlane dal 1999, no si fâs fermâ dal Coronavirus e e presente la gnove colezion 2020.


text:
Diari di un pintût01 di Zenâr 2006
No soi pintût di vê disubidît cuant che o sintivi di vê resons validis par sostignî une idee pensade, pesade, confrontade e colaudade. Mi soi pintût invezit di vê ubidît tantis voltis cence convinzion e adesion sincere e convinte, juste par no vê rognis o par fâi plait al superiôr, rinunciant a cressi interiormentri te uniche maniere juste e dingitose: rispuindint e paiant di persone ogni mê sielte. No soi pintût di vê batût, cun insistence ritignude fastidiose, su la diviersitât e pluralitât di ideis e di sieltis. Mi à semeât di judâ la comunitât a ricjatâsi tune unitât plui sostanziose e benefiche. Mi soi pintût invezit di vê acetât cun masse facilitât l’idee de unitât pe unitât o, piês ancjimò, de uniformitât fate passâ par unitât. E je stade une siele disgraciade, parcè che jo o ai pierdude une buine ocasion e la stime di me e la comunitât e je saltade fûr plui distudade e puare.
No soi pintût di vê scombatût cun passion e passionalitât, sore dut tai agns de zoventût, par une glesie ideâl, utopistiche, masse in alt e masse perfete par podê jessi cjapade come model. Mi soi pintût invezit pes tantis voltis che mi soi rassegnât, o lassât rassegnâ, a la realpolitik, a la filosofie dal bonsens, a l’acetazion acritiche e pacjifiche de realtât di fat, ritignude normâl e positive. La glesie no à di vê chel bonsens ch’al è plen il mont, ma e à di vê il sens di Crist e di Diu, lui ch’al è vignût a dividi, a fâ sentence, a dâ scandul, a rivoluzionâ il mont partint de rivoluzion dal cûr e dai cûrs. Une glesie che si contente de normalitât e je falide e finide, parcè che no à rivât a colmâ la sô mission di levan e no à nuie ce dî o dâ. O la glesie e je diferente e alternative o no covente. Cuant che o pensi che Crist al è partît cuntune idee rivoluzionarie e si cjatìn tune congreghe là che la forme e il formalisim, il mût di fâ o di contâ, il bonton e il perbenisim a àn une impuartance cussì fuarte, mi jempli di aviliment e di gnervôs. O sin lâts a cessecûl.
No soi pintût di vê doprât, tai confronts de int che e je vignude a contat cun me par svariadis resons e in svariadis ocasions, dute l’umanitât pussibil e inmagjinabil, savint che ducj si fâs part di chê stesse umanitât che e je e e reste la reson prime di ogni solidarietât e comunion. Une umanitât che e je simpri un valôr, ancje se no simpri e je vivude in maniere positive. Mi soi pintût invezit di vê doprât, raris voltis par furtune, lis difesis, lis armis o lis prepotencis de leç, de struture, dal sisteme. Come cuant che, metint intôr une vieste benedide, mi soi sintût difarent e plui alt di chei altris. O montant sui scjalins di un altâr, mi soi inludût di jessi il rapresentant uficiâl e la vôs autentiche di Diu e no un puar om come ducj che, prime di fâur la predicje o la morâl a di chei altris, al à di domandâsi cun ce competence e coerence che lui al ministre misteris cussì grancj fasint une vite cussì basse.
No soi pintût di vêi dade a la int, ancje o sore dut plui puare moralmentri, la sperance, la sigurece dal perdon di chel Diu che nol à dibisugne de nestre virtût ma de nestre umiltât, che no si esalte cuant che si presentìn denant di lui i nestris merits fûr di cors ma che si incore cuant che nus viôt a rivâ berlant di dolôr e di disperazion, come ogni mari e pari che si rispietin.
No soi pintût di vê confessât, denant de int, i miei dubits e lis mês insigurecis e il scûr ch’al contorne la muse di Diu e il so misteri. Mi pentis invezit di vê fevelât masse voltis e cun masse sigurece di ce che si fasarès ben a tasê e a adorâ cul cjâf bas.


text:
No sai a voaltris, ma a mi mi capitave dutis lis voltis che o tornavi a cjase. Des bandis dal Tiliment mi someave di jessi jentrât intun lûc diviers di dulà che o jeri stât fin in chel moment. No sai se a jerin i odôrs, lis primis peraulis par furlan – se o jeri in tren – ma soredut il paisaç. Te mê vite o ai viodût avonde paîs, teritoris, la peraule che si dopre cumò par dî dut e nuie: tancj a jerin bielonons, mi son restâts tai voi, tal cûr, ma nissun mi fâs chel efiet strani tant che il Friûl.
A son i cjamps, i filârs dai morârs, ma soredut lis monts che tu viodis di lontan.
O ai scuvierzût che e pues jessi propit cheste dimension, in cualchi mût di finitece, di confin, di une cjase grande, chê che mi colpìs di plui. Provait a vignî sù dal mâr, de lagune, e a cjalâ viers nord: e tu lu viodis, il Friûl, tal so jessi une robe ugnule, “che e slargje la sô tende”. E sot di jê, o sin noaltris.
Po ben, dopo tante liriche, o vin di rabiâsi, parcè dut chest o stin par pierdilu e dome par colpe nestre.
Ai sorestants, ai forescj, dut chest no i interesse un boro: par lôr si clame teritori e lis cjartis che a doprin no segnin i riu, i vignâi, lis olmis di chei che la tiere le àn semenade e trasformade.
Si clamin zone artesanâl, zone industriâl, residenziâl, agricule; a son segnadis cu la letare A, B, Z. De storie di chel toc, di ce che al jere prime e parcè che al è deventât cussì, no i free. Numars e letaris, tant che i oms e lis feminis che a stan daûr ae mapadure.
Cheste concezion e je stade une vore ben claride dal architet Pirzio Biroli intune cunvigne cuintri l’eletrodot a Vilès.
Il paisaç duncje nol è dome une biele cartuline, l’ambient al è un patrimoni fondamentâl de nestre identitât, al sta tal Dna dal popul furlan tant che la lenghe, lis tradizions. Anzit, al è la fonde li che chês a son pognetis.
Se duncje cualchidun al à la pretese di fâ il paron su la tiere, su la aghe, al à di sigûr tal cjâf di podê fâ ancje dut cuintri la int di chel puest.
E chel popul che nol difint il so ambient, di sigûr al pierdarà dutis chês altris bataiis.
Se po dopo cualchidun al pense che a sedin dome posizions ideologjichis o, piês, romantichis, e bastarès une sole domande. Un Friûl segnât di discjariis, di eletrodots, di TAV e di autostradis, in sumis une scovacere, ce “valôr zontât” puartial ae economie, al tant decantât “made in Friûl”?
Ma soredut, ce fuarce puedial vê tes sôs rivendicazions di autonomie, un popul che nol sa difindi nancje il curtîl di cjase sô?
Dree Valcic
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Citadins europeans che a domandin di gnûf ae Europe di jessi “plui Europe” e “plui unide inte diversitât”. Al è il câs des entitâts associativis di diviersis comunitâts dal continent che si son dadis dongje cun chê di sburtâ la Union Europeane (UE) a indotâsi di struments normatîfs e operatîfs specifics a pro de promozion dai dirits, des lenghis e des culturis des minorancis presintis intai siei vincjesiet stâts membris. Par fâlu a àn sielzût di doprâ il strument de Iniziative dai Citadins Europeans (ICE), che cuntune cierte aprossimazion e corispuint a chê che tal Stât talian e je la propueste di leç di iniziative popolâr (le previôt l’articul 71, c. 2 de Costituzion) Si trate di un strument e che al esist daûr di une norme dal Tratât di Lisbone, che e dîs che «citadins de Union, in numar di almancul un milion, che a vedin la citadinance di un numar significatîf di Stâts membris, a puedin cjapâ la iniziative di invidâ la Comission europeane, inte suaze des sôs competencis, a fâ indenant une propueste juste su materiis in merit che chescj citadins a calcolin necessari un at juridic de Union pai fins de atuazion dai tratâts».
◆ La ICE e je chê che e je stade inviade intal 2019 de bande des organizazions de minorance ongjarese in Romanie. L’intindiment declarât al è che de viertidure de bande de UE di une linie specifiche di belanç, inte suaze dai fonts pal disvilup regjonâl, che e sedi dedicade a chês comunitâts che a àn carateristichis specifichis linguistichis e culturâls, cun chê di promovi il disvilup socioeconomic in armonie cul ricognossiment e la promozion des particolaritâts rispetivis e cul esercizi dai dirits linguistics corispondents.
◆ In principi lis firmis a vevin di jessi tiradis dongje dentri dai 7 di Mai, ma stant che al jere dificil fâlu intant dal confinament par vie de pandemie, la Comission Europeane e a decidût di meti une altre scjadince, chê dai 7 di Novembar. Il soiâr dal milion di adesions al jere stât passât za in Mai, ma la massime part dai firmataris a son citadins de Romanie, de Ongjarie e de Slovachie e par che la ICE e puedi lâ indenant e covente che une cuote di firmis e vegni cjapade sù, midiant dal sît www.signiteurope.com, in ognidun dai Stâts membris e intun numar determinât almancul in siet Paîs.
◆ Tal moment di lâ in stampe, no savìn ancjemò se la Iniziative e varà sucès. Magari cussì no, fintremai al mês di Otubar, in diviersis zonis de Europe la campagne di promozion de ICE no jere stade ancjemò pardabon inviade. Cundut achel, là che si à vude une mobilitazion organizade i risultâts a àn tacât a viodisi. Par esempli intal Stât spagnûl, là che si son metudis in moviment vie pal ultin mês entitâts tant che la catalane Plataforma per la Llengua e il numar di firmis tiradis dongje al è cressût a fuart.
◆ La Vierte stade e veve cjapât posizion a so pro ancje la Aleance Libare Europeane (ALE-EFA), la famee politiche continentâl che e ten dongje la plui part dai partîts e dai moviments espression di nazionalitâts e minorancis, preseant i siei contignûts e i siei obietîfs, inte direzion di une unitât europeane efetive fondade su la partecipazion democratiche, sul pluralisim, su la solidarietât, sul autoguvier teritoriâl e sul ricognossiment de garanzie dai dirits fondamentâi.
◆ Intant e va dilunc su la sô strade une altre ICE a pro des minorancis. E je chê clamade “Minority Safepack”, promovude de FUEN (Union Federâl des Nazionalitâts de Europe) e poiade di passe un milion e dusinte firmis tiradis dongje tal 2018, che ai 15 di Otubar stâts e à fat un altri pas indenant, cu la audizion uficiâl dal so comitât organizadôr li dal Parlament European. ❚
I citadins europeans si movin a pro des minorancisMarco Stolfo
Citadins europeans che a domandin di gnûf ae Europe di jessi “plui Europe” e “plui unide inte diversitât”. Al è il câs des entitâts associativis di diviersis comunitâts dal continent che si son dadis dongje cun chê di sburtâ la Union Europeane (UE) a indotâsi di struments normatîfs e operatîfs specifics a pro de promozion dai dirits, des lenghis e des culturis des minorancis presintis intai siei vincjesiet stâts membris. Par fâlu a àn sielzût di doprâ il strument de Iniziative dai Citadins Europeans (ICE), che cuntune cierte aprossimazion e corispuint a chê che tal Stât talian e je la propueste di leç di iniziative popolâr (le previôt l’articul 71, c. 2 de Costituzion) Si trate di un strument e che al esist daûr di une norme dal Tratât di Lisbone, che e dîs che «citadins de Union, in numar di almancul un milion, che a vedin la citadinance di un numar significatîf di Stâts membris, a puedin cjapâ la iniziative di invidâ la Comission europeane, inte suaze des sôs competencis, a fâ indenant une propueste juste su materiis in merit che chescj citadins a calcolin necessari un at juridic de Union pai fins de atuazion dai tratâts».


text:
29 febbraio 2008
Il Diari di Tosoni
5 commenti:
- thermonuke ha detto...
-
Dipo?
ma nancje un post sule candidature super-uficial di Tondo?
Dopo ducj i post che tu as dedicat al argoment conche e je stade le investiture uficial nancje un cic?
Nancje i compliments sul so blog?
A proposite sul so sit al jere linkat (cumo no plui) un pps di une venticinquine di diapositives, al circule in ret e ale titulat ILLY Amministratore Oculato:
al tabae di consulencis e di asunzions di amis di chescj cinc agns, di operazions di vendite dai imobii e dal parce no vota Illy.
Te diapositive nr. 18 al e scrit:
35.000.000,00 di € per avviare l'applicazione della legge sul friulano. Legge varata a fine legislatura in chiave elettorale per ingraziarsi alcuni ambienti friulani vicini alla sinistra, garantendo loro posti di lavoro privilegiati e garantendo alle associazioni friulane allineate generose entrate....
Ce pensitu di cheste posizion dal to partit e di chei che ti Scoltin?
p.s.
naturalmentri baste scrivi a thermonuke@libero.it par ve une copie di chest pps
- 29/2/08 12:03
- Christian Romanini ha detto...
-
Mandi Thermo
nissun probleme.
masse facil sfreolâsi cuant che lis robis a va ben. come che tu confermis tu, jo lu ai scrit ancje cuant che in tancj a remavin cuintri di Renzo.
Su la cuestion dal pps, che tu tu âs, come che tu viodis, tal sît di Renzo nol è plui.
I dâts che tu scrivis ancje tu no son corets (cui mai aial viodût 35 milions di euros?... nancje in 10 agns).
- 29/2/08 23:50
- Christian Romanini ha detto...
-
Jo lu ai simpri dit che la posizion di Forza Italia a nivel di consei regjonâl no mi à plasût, ma o vuei dome ricuardâ un biel episodi.
Al jere chest autun e a Pagnà intune riunion di partît, cui coordenadôrs di zone, il conseîr Massimo Blasoni, cence visâ al domande "Cosa pensate del friulano insegnato a scuola?" e si jere cirche in 20: fûr che 1 che al à dit di jessi contrari, chei altris a àn dit ducj di jessi dacuardi.
Une dimostrazion che la base di Forza Italia probabilmentri e je plui sensibile di cualchi conseîr regjonâl. E a chês personis jo no ur vevi dit nuie, stant che pe plui part ju viodevi pe prime volte.
Us disarai che in chê sere mi soi cjapade une biele sodisfazion.
- 29/2/08 23:50
- thermonuke ha detto...
-
commovent!
- 1/3/08 01:12
- Christian Romanini ha detto...
-
thermo, tu sês il solit dissacrant...
- 1/3/08 08:54


text:
Indulà puedie rivâ la passion pal pugjilât di un zovin di Paulâr? A lâ daûr di Marco Sollero, il percors al è une vore lunc. Al è partît de Cjargne e, par tant timp, al à fat ogni dì, fis, sù e jù di cjase fin a Udin, par alenâsi inte palestre de Pugjilistiche Udinese dal president Leonardo Zalateu, intal palaç dal sport “Manlio Benedetti”, il vecjo templi dal sport furlan in citât.
◆ Une costance e un slanç che no ducj a puedin tignî sù, massime se si scuen ancje lâ a vore e cori ducj chei chilometris, no dome di Istât, ma ancje di Invier, cul frêt e cu la ploie, fintremai cu la nêf, che in mont a son simpri.
◆ “O vevi cuindis agns – al conte Sollero – e mi soi apassionât di colp al pugjilât, viodint cualchi video su YouTube. Di bot, al è stât un claut fis intal cjâf. O vevi bielzà voie di segnâmi in palestre: chê plui dongje e jere a Udin e jo no vevi pussibilitât di cjapâ une coriere, parcè che la sere no jerin coincidencis. Cuant che o ai fat disevot agns, o ai finide scuele, o ai cjapade la patente par vuidâ le machine e o ai cjatât un lavôr. Daspò metût a puest dutis chês robis, o ai decidût di tacâ a alenâmi pardabon. E cussì o ai scomençât”.
__
Il sorenon “Cret” di indulà vegnial fûr?
“Alessandro Zuliani, che al è stât un grant pugjil (agns indaûr, dôs voltis campion talian dai pês massims, ndr) e che cumò al è un dai alenadôrs, mi à clamât cussì une volte, in Gjermanie, dopo di un incuintri indulà che o ai vinçût ai ponts. Al jere il 2019, il mês di Lui, e o ai rivât a bati il todesc Abdul Sahil, intune competizion indulà che i zovins dal Friûl-Vignesie Julie a àn combatût cuintri dai atletis di chê regjon de Gjermanie. Chel al jere il gno secont incuintri. Sandro al à viodût il gno snait, la mê durece e, cjalantmi intai voi, mi à dit: “Di cumò indenant, tu tu sês ‘il cret’”. E, di chê volte, ducj mi clamin cussì”.
__
Continus de prime volte che tu sês jentrât in palestre a Udin.
“Mi soi sintût subit a cjase. Metût il pît dentri te palestre, o ai vude la sensazion di jessi in famee. In curt, o ai cjatade armonie cul mestri Gianluca Calligaro, cun Alessandro Zuliani, Gianni Stroppolo e dute la scuadre, come jessi simpri stât cun lôr. Cun di plui, di cuant che, cualchi mês indaûr, a àn viert un implant par alenâsi a Tumieç, o ai la pussibilitât di vê une palestre plui dongje di cjase e o rivi a lavorâ miôr. Vê la palestre in Cjargne al sburte e al incoragje la pratiche dal pugjilât ancje des mês bandis: o soi une vore braurôs di chest”.
__
Restìn su chest cantin. Le sintistu tant che une cjame o isal un onôr chel di jessi un pont di riferiment pai zovins de Cjargne che a àn voie di misurâsi in cualchi ativitât sportive, in prin il pugjilât?
“La boxe e je un sport cetant dificil: al domande une vore di sacrificis e di dedizion. Jo o soi fidançôs che cualchidun dai zovins cjargnei al vegni daûr di me. Cumò, al è un frut di Paulâr che al à tacât a fâ pugjilât in palestre a Tumieç: sperìn ben che al vedi voie di lâ indenant cussì”.
__
Sêstu cambiât in alc cul fâ pugjilât?
“No cuissà ce. Cuant che o soi a torzeon, la int mi ferme e mi domande dispès lis datis dai incuintris, o cemût che e va la ativitât: tancj mi fasin i compliments, ma come persone o soi restât chel di simpri. Morosis? No, no… nuie: cumò o ai voie di concentrâ lis fuarcis dome sul pugjilât. O ai l’obietîf di rivâ a vinci il campionât talian di chest an e o pensi dome a chel: cjase, lavôr, palestre, cjase, alenaments e polsâ un tic par jessi fresc. Nuie altri”.
__
La strade par cjapâ il titul tricolôr?
“Fin cumò o vin fat tancj incuintris di preparazion par rivâ a jessi pronts pal mês di Dicembar, cuant che al sarà il Campionât talian. Ducj i incuintris che o ai fat fin cumò a son fûr de mê categorie, parcè che al è dibot impussibil cjatâ aversaris dal gno pês. Intai ultins timps, o ai viodût atletis di dôs o trê categoriis plui altis de mê e o soi stât une vore disvantazât. Tantis voltis o soi rivât a vinci, altris voltis o ai patât, cualchi volte o ai pierdût. Dut câs, nol è impuartant tant il risultât, ma l’alenament e il fâ esperience. Il Mestri Calligaro al vûl usâmi a sostignî un incuintri cuintri aversaris disavuâi e a jessi pront a dut. O ai bielzà tacât la preparazion, chê penze: almancul un mês di tirâ sù pês, di lavorâ sul fisic, in palestre a Tumieç. O scuen incressi la velocitât, la fuarce esplosive e la potence in gjenerâl. Daspò, intai mês di Otubar e di Novembar, o varìn di lavorâ su lis rifiniduris, e o fasarai cualchi incuintri di preparazion, ducj cuintri aversaris di dome une categorie plui alte, fin ai 51 chilos. Tal ultin moment, al sarà di bacilâ par tornâ dentri tal gno pês, al limit dai 48 chilos”.
__
Isal tant dificil lâ cuintri un plui grues?
“Vê denant un plui alt e plui grues al cambie dut: velocitât, durece dai pugns, lungjece dai colps. Intal ultin incuintri, il gno aversari al pesave 55 chilos e al jere plui alt. O ai pierdût, dut câs o ai rivât a sostignî la diference di fisic”.
__
Pensistu di deventâ professionist?
“Par cumò, no. O ai voie di fâ un pas a la volte. L’unic obietîf cumò al è cjapâ il titul talian e o scuen vincilu par fuarce. Daspò di chel, viodarìn. No pensi a nuie dopo dal mês di Dicembar, ancje parcè che al pues capitâ di dut. Se o rivarai a vinci? Cuissà, a podaressin clamâmi in nazionâl par cualchi incuintri internazionâl. O ancje no. Al è dibant pensâi cumò. In Americhe a fevelin di “tunnel vision”: cjalâ dome une robe par volte”.
__
Il non di un pugjil che tu âs voie di frontâ?
“Dal sigûr Leonardo Esposito, chel che mi à batût l’an passât inte finâl dai Campionâts talians: o ai cetante voie di cjatâlu ancjemò sul ring e, la prossime volte, di batilu. Al è un carûl, par me”. ❚
::::::::::::::::::::::::::::::::::::::::::::::::::::::::::::::::::::::::::::::::
La braùre di jessi un simbul pai zovins di dute la Cjargne
“O sint fuart l’orgoi di pandi il non de mê valade e de nestre mont”
Lant indaûr intai archivis di dutis lis ativitâts sportivis, almancul indulà che al è un archivi, no si lei il non di nissun atlete di Paulâr che al sedi deventât campion talian. Un stimul in plui par Marco Sollero a rivâ a cjapâ il titul tricolôr dal 2022. Ancjemò plui, il zovin pugjil al sint une vore la braùre di jessi un simbul pe sô int e par dut il teritori de mont cjargnele.
◆ “Lu sint fuart pardabon. O soi braurôs di jessi di Paulâr: al è il gno paîs e o ai cetante voie di lâ ator a fâ incuintris, par incjarnâ il spirt de mê int. Chest an, o ponti dret al titul ancje pe Cjargne, par fâ viodi che o sin bogns di rivâ a risultâts preseâts. O vuei puartâ il titul ca sù”.
◆ Tant ben l’impegn e la determinazion, ma isal cualchi fatarel di contâ, vignût fûr in tancj agns di ativitât cu la Pugjilistiche Udinese?
◆ “A son tantis robis che no si puedin contâ. Se pardabon si scuen, mi ven iniment di ce che al contave Alessandro Zuliani. Prime di un incuintri, lui nol veve bisugne di lâ jù di pês, anzit, al scugnive cjamâ pês. E al mangjave paste e pize cui pevarons e il salam picant. Di no crodi”. ❚
::::::::::::::::::::::::::::::::::::::::::::::::::::::::::::::::::::::::::::::::::
LA SCHEDE DAL PUGJIL DI PAULÂR
Marco Sollero al è nassût a Tumieç ai 17 di Dicembar dal 1997 e, di simpri, al è a stâ a Paulâr. Intal 2015 al à tacât a alenâsi inte palestre “Mario Vecchiatto”, cjase de Pugjilistiche Udinese, tal palaç dal sport “Manlio Benedetti”, in vie Marangoni, a Udin. Fin cumò, al à sostignût 32 incuintris, cun 15 vitoriis, 5 paritâts e 12 sconfitis. La prime volte, ai Campionâts talians, intal 2020/21, al à subit pierdût ai ponts, in cualificazion, cuintri Patrick Cappai. L’an passât, in Toscane, daspò vê batût il campion in cjarie e atlete de nazionâl Nicola Cordella, al è rivât in finâl, indulà che al à pierdût ai ponts cuintri Leonardo Esposito. Chest an, al à voie di lâ sù ancjemò di un scjalin tal podi tricolôr.
◆ Fûr de palestre, al lavore a Tumieç come mistirant in volte. La pussibilitât di jessi a turni i permet di alenâsi ogni dì, sedi che al lavori vie pe gnot, sedi vie pal dì. ❚


text:
02 giugno 2006
Al referendum: si vote sì
Il Guvier di Centriçampe al à za tacât a disfâ. Cumò o vin di difindi une des riformis plui impuartantis fatis dal Guvier di Centridrete: achì us spieghe ce che al è il prossim referendum su la riforme costituzionâl.
Voaltris ce pensaiso? Intant Renzo Tondo le pense cussì...
ps: nol covente il quorum e duncje il referendum al vâl ancje cuntune sole persone che e va a votâ
Voaltris ce pensaiso? Intant Renzo Tondo le pense cussì...
ps: nol covente il quorum e duncje il referendum al vâl ancje cuntune sole persone che e va a votâ
Nessun commento:
Iscriviti a: Commenti sul post (Atom)


text:
Giulia Piazza, di Manià: «La valorizazion
de nestre tiere e passe par un turisim di prossimitât»
De Australie ae Val Tramontine, là che e à inviât un progjet di valorizazion e di promozion de valade, de sô nature libare e salvadie, di scuvierzi e di vivi ad implen. Giulia Piazza, 26 agns di fâ, di Manià, e rive a Melbourne tal Zenâr dal 2019, dopo de lauree in Relazions publichis. «A jerin agns che o volevi partî – nus conte -. La dì de discussion de tesi o ai domandât un vistât di vore di 12 mês pe Australie e comprât un biliet aeri dome par lâ. O ai unît al gno desideri di viazâ chel di cognossi l’ocean, cu la uniche spiete di imparâ miôr une lenghe, l’inglês, che in chel moment no mi rangjiavi masse ben». ◆ In mancul di un an «o ai vivût in cuatri cjasis diferentis e lavorât, cun diviersis mansions, intune agjenzie educative che e je ancje pont informatîf gratuit, “Just Australia” – fondade di doi furlans! -, e, la sabide e la domenie, intun ristorant. Intant o ai perfezionât il gno inglês intun dai miôr campus de citât, visitât centenârs di puescj, cerçât svariâts plats tipics, fat fieste pal gno complean finalmentri tal cjalt (o soi nassude intal mês di Novembar) in centri Australie, tra Alice Springs e Uluru (Ayers Rock), durmint tal mieç dal desert e jemplantmi i voi di chel colôr ros fûc che al à la tiere dal desert australian. Ae fin dal an, dopo cinc “road trips” (viaçs epics in machine ae scuvierte di lûcs gnûfs, ndr), no savevi plui trops chilometris che o vevi fat! O ai vût la fortune di cognossi e di passâ il gno timp cun personis maraveosis di dut il mont, e cun cualchidune a son nassudis amiciziis straordenariis».
◆ Prime che al scjadès il vistât, Giulia – che no veve chê di fermâsi ancjemò in Australie – si met in viaç, ancjemò une volte, ma no di bessole. Cul so compagn, Alberto Cancian, che no viodeve di un an, a visitin la cueste est de Australie, po la isule sud e la isule nord de Gnove Zelande, li che a lavorin intune aziende agricule, e lis isulis Fiji, tal mieç dal Pacific. In plene emergjence Covid, tra permès straordenariis, vistâts di emergjence, svoi scancelâts e cjapâts par un pêl, la rivade a Rome e, infin, in Friûl, a Manià, cuntune machine a nauli.
◆ Achì, planc a planc, al cjape forme il progjet di Giulia, condividût cun Alberto, furlan di Lavorêt, che al à daûr une storie impuartante di viaçs, tra Amazonie e Asie, contâts in libris une vore preseâts, e dôs laureis tal management dal turisim. Un progjet, il lôr, che «al è la nestre vite, che al cjape dentri i nestris valôrs, desideris e passions».
◆ Intune epoche segnade dal isolament e dal distanziament sociâl, «jo e Alberto o sintivin fuart dentri di nô la esigjence di tornâ a svicinâsi ae nature intindude sedi tant che ambient sedi come essence di ogni persone. Cussì e je nassude “ri.natura”. Pai indigjens de Amazonie colombiane, tant che pai aborigjens de Australie centrâl, no sin dome une specie che e cjamine sul planet, ma che e fâs part dal planet. Duncje, se il planet al patìs, o patìn ancje nô. Se al sta ben, o stin ben ancje nô. “Ri.natura” e vûl dismovi cheste cussience traviers di esperiencis diviersis: cjareçant un mus o dant di mangjâ a un agnel, cuietant i pinsîrs fasint yoga tal bosc, gjoldint de nature lant in canoe suntun lâc… ta cheste maniere si tornin a scuvierzi il rispiet pal ambient, par nô stes, par chei altris, par dutis lis creaturis de tiere».
◆ Un sium che al è deventât realtât te Val Tramontine, «un di chei puescj che, cuant che tu i vegnis, tu ti inamoris», e dîs Giulia, che in Val e leve za di picinine, cu la famee, ben prime che gjornaliscj inglês a ‘nt scuvierzessin l’incjant, fasintle cognossi, massime pes sôs pocis vert smeralt, di là dai confins dal Friûl. I ricuarts di Giulia a son dolçs. «Mi impensi ancjemò des ridadis, dai bagns tal flum, des partidis di cjartis e de none che mi ingosave di fetis di torte…».
◆ Cumò, la Val Tramontine – di mete des gjitis cence pinsîrs dai dîs di fieste – e je deventade cjase, cu la sô gjenuinitât e gjenerositât – chês de vicine che ti tuche te puarte par regalâti lis verduris dal so ort o dai fruts che ti dan il bundì cuntune bocje di ridi -, cu la sô autenticitât, cu la sô bielece. «No tu puedis no restâ incantesemât devant de sô nature incontaminade, des pocis di aghe frescje colôr smeralt, dai siei borcs fantasime sparniçâts pe valade, des lusignis che a iluminin la gnot, dal so cidinôr. Cemût fasistu a no vê agrât a chei artesans e produtôrs locâi che a puartin indevant tradizions vecjonis e a dan valôr aes tipicitâts tant che la pitine e il formai dal cit? Cemût fasistu a no preseâ dutis chês personis, e a son tantis, che a àn a cûr cheste val e che a cirin di mantignîle in vite midiant di gnûfs progjets, festival, concierts, puartant indevant laboratoris artesanâls e tant altri?».
◆ Nol è facil. Vivi in mont nol è dut poesie e maravee. «I vûl cussience – e dîs Giulia – sedi di ce che la mont ti ufrìs sedi di ce che ti gjave». Ma al è un viaç ancje chest, e come in ducj i viaçs «tu vivis intune riscuvierte continue, di te stes e di ce che tu âs ator, imparant a metiti in zûc, a rispietâti te e i tiei limits, e chei di cui che tu âs dongje. E a dâ acet al diferent, parcè che tu capissis che al è sinonim di ricjece».
◆ In Val Tramontine Giulia e Alberto – che a àn simpri crodût intun turisim lent, di prossimitât, ancjemò prime de pandemie – a pensin, a organizin e a promovin events e ativitâts che a permetin di tornâ a dâsi te nature – escursions vuidadis, lezions di canoe, yoga tal bosc, spassizadis a contat cun mus, vacjis, cjavai, pioris, fin damis – e di tornâ a cjatâ i guscj di une volte midiant di cercis dai prodots locâi, fats cun cure e tal rispiet des tradizions. A cirin di meti a sisteme la ufierte turistiche de Val doprant tant che cjamp di base il gnûf pont informatîf te sede de Pro Loco Valtramontine a Tramonç Disot, che i doi zovins a gjestissin fin de sô scree, pôcs mês indaûr. Li a dan acet ai turiscj e ai visitadôrs dantjur bogns conseis e materiâl informatîf sui lûcs di visitâ, trois di fâ e puescj dulà mangjâ. Cuntune rispueste une vore positive: simpri plui personis a stan scuvierzint la valade ancje par cjapâ part ai events di “ri.natura”. Un segnâl di sperance pal avignî intun an dificil par ducj, ancjemò plui biel e impuartant parcè che al ven di une zovine e di un zovin, de lôr voie di metisi in zûc, al servizi de lôr tiere, dai lûcs che a àn a cjâr e des lôr comunitâts, fasint tesaur di dutis lis lôr storiis, memoriis e usancis. ❚
IL PROFÎL
Giulia Piazza, nassude tal 1994, dopo de lauree in Relazions publichis, publicitât e comunicazion aplicade ae Universitât di Udin, e à vivût in Australie par un an. E je a stâ a Tramonç Disot.
◆ E à madurît une grande esperience tal cjamp dal marketing digjitâl in gjenerâl e dai social media in particolâr, metint dongje studis e passion pe grafiche, pe fotografie e il videoediting.
◆ Cun Alberto Cancian, Giulia e à dât vite al progjet “ri.natura”, par tornâ a svicinâsi ae nature, e e gjestìs, par cont de Pro Loco Valtramontine, il pont informatîf di Tramonç Disot, che al promôf la val, al inmanee ativitâts e events di caratar artistic artesanâl, antropologjic e enogastronomic, e al fâs di reception pal albierc difondût “Mandi”.
◆ E je tra i ideatôrs e colaboradôrs di Pordenoneviaggia, festival dedicât al viaç e ai viazatôrs. ❚


text:
Dal 2008 o lavori tant che operadore sindicâl intal distret de cjadree. Propit in chel distret une volte siôr e virtuôs clamât “triangul de cjadree”. Mi visi ancjemò cuant che mê mame mi contave de sô esperience di vore, di corieris e corieris che a partivin dai varis paîs de nestre provincie e ancje dal gno paîs di divignince, Pucinie, e des lungjis colonis che si formavin ai semafars, chês che vuê a son tarondis, par rivâ al lûc di lavôr.
Intal 2008 si à scomençât a sintî in mût ancjemò plui pesante la crisi ancje se, in realtât, il setôr de cjadree al à scomençât a cricâ intal 2001. Tant al è vêr che za si jerin doprâts amortizadôrs sociâi tant che la Casse Integrazion Ordenarie, ma cul invît de bande des direzions aziendâls di tignî dut scuindût e segret.
O ai domandât tancj intervents di poie e di assistence ancje pes aziendis artesanis, tant numerosis inte zone e fondamentâls intal sisteme distretuâl par mandâ indenant la produzion. Aziendis, par altri, cence la pussibilitât de cuviertidure di amortizadôrs sociâi.
E je stade une falcidie di licenziaments che, a dut vuê, no si son fermâts. E cetant numerosis che a son lis aziendis che a àn sierât lis antis par vie che a son falidis! Une vore. Masse! Effezeta, Fratelli Costantini, Imex, Ergos export, Forsedia, Idealsedia, e v.i.
Ma dut chest al somee che nol vedi preocupât plui di tant lis istituzions. Ancje lis istituzions locâls no àn fat dut ce che al coventave fâ par che la Regjon si interessàs di plui di cheste situazion grave.
Lis aziendis, par podê restâ sul marcjât, a àn scomençât a diversificâ. Cui che al voleve e al vûl restâ sul marcjât al à puartât la proprie produzion intune fasse di cualitât medi alte, specializant la proprie lavoranzie. Par chês personis che a vevin lavorât par agns e agnorums in lavorazions semplicis e ripetitivis al è stât pardabon problematic tornâ a metisi in zûc. Dut chest, però, al è stât necessari par cjatâ une gnove ocupazion.
La strente creditizie e à agravât la situazion, fasint mancjâ aes aziendis la licuiditât. O soi impegnade cumò intun grant numar di vertencis sindicâls e legâls propit par podê recuperâ lis retribuzions e lis buinis jessudis che a tocjin e che no son mai stadis erogadis.
La robe che plui mi avilìs e je la pesantece de situazion che no fâs traviodi nissune ande di riprese. O sofrìs intal viodi il disconfuart des personis che a cirin dibant un puest di vore, lavôr tant indispensabil inte vite dai singui e des fameis!
A esistin dut câs, par fortune, aziendis di rilêf che a produsin, a invistissin e a dan lavôr ai propris dipendents e ancje ai artesans de zone.
O stimi che al sedi plui che mai necessari pontâ di gnûf i rifletôrs su chê “cjadree” che aromai e criche, par fâle tornâ di gnûf simbul di une virtût produtive tant scjassade di une crisi che e à fat pierdi plui o mancul la metât dai assegnâts al setôr! Al va fat dut il pussibil par costruî un pussibil futûr di lavôr, dant serenitât e prospetive ae nestre int.
Ancje jo, tant che mê mame, un doman o volarès contâ a mê fie une storie fate di lavôr e di benstâ. ❚
Alessia Cisorio Filca, Cisl F-VJ
Une cjadree simpri plui carulade............
Dal 2008 o lavori tant che operadore sindicâl intal distret de cjadree. Propit in chel distret une volte siôr e virtuôs clamât “triangul de cjadree”. Mi visi ancjemò cuant che mê mame mi contave de sô esperience di vore, di corieris e corieris che a partivin dai varis paîs de nestre provincie e ancje dal gno paîs di divignince, Pucinie, e des lungjis colonis che si formavin ai semafars, chês che vuê a son tarondis, par rivâ al lûc di lavôr.


text:
Ancje in Slovenie, intal ultin periodi, tra i temis al centri de atenzion publiche e je la cuistion dai imigrâts e dai dispatriâts. La Comission europeane za a metât di Mai e veve decidût di introdusi un sisteme di cuotis pe redistribuzion dai rifugjâts e che a fasin domande di asîl in Europe. Ogni stât membri de UE al varès purpûr un contribût di 6.000 € par ogni persone acetade.
Par ce che al tocje i rifugjâts presints intai cjamps intai paîs confinants cun chei al centri di crisis politichis e avigniments belicôs (par esempli i dispatriâts sirians rifugjâts in Jordanie), ae Slovenie e jere stade assegnade une cuote dal 1,03 par cent, che al corispuint a 207 rifugjâts. L’Alt Comissariât des Nazions Unidis pai Rifugjâts al à racomandât ae UE di acetâ e di ripartî tra i paîs plui o mancul 20.000 rifugjâts. Ae fin di Mai a Brussel, par judâ i stâts membris interessâts di un aflùs improvîs di migrants, e je stade presentade ancje une propueste pe redistribuzion, in dute la UE, di 40 mil sirians e eritreus in cercje di asîl che si son rifugjâts in Italie e in Grecie. Intal decidi cemût redistribuîju, si à tignût cont dal numar dai abitants, de situazion economiche dai paîs singui (PIL e tas di disocupazion) e dal numar di rifugjâts za acetâts intai agns di prime. Su cheste base, la Slovenie e à otignût une cuote de 1,24 par cent, che al significhe 297 personis tra chês rifugjadis cumò in Italie e 198 tra chês rifugjadis in Grecie.
In totâl, duncje, la Slovenie e varès di acetâ 702 rifugjâts (suntun totâl di plui o mancul 60 mil). Al va zontât, a titul di esempli, che l’an passât la UE e veve regjistrât plui di 600.000 domandadis di asîl, che di lôr a son stadis acetadis 186.665.
Il prin ministri Miro Cerar, comentant il sisteme des cuotis, al à di subite declarât che la Slovenie e vûl jessi solidarie intal frontâ il probleme dai migrants, ma che e vûl cautele e al covente tignî cont des carateristichis di integrazion dal paîs e garantî un adeguât nivel di sigurece interne.
La discussion su la cuistion dai rifugjâts in parlament e je invezit ore presint in cors. Il partît dai democratics slovens SDS (che e je une formazion politiche di centri diestre) al à presentât une interogazion cjatant pericui di terorisim e di sigurece interne, sotlineant intal document presentât in parlament che il stât islamic al veve declarât che tra i dispatriâts a saressin ancje combatents de Isis, che il lôr compit rincipâl al sarès chel di compî atentâts teroristics in ducj i stâts membris.
intant, al vertiç dai ministris dai internis de UE a Lussemburc, là che si è discutût dal sisteme des cuotis pe ripartizion dai rifugjâts, il ministri sloven Vesna Györkös Žnidar al à declarât che la Slovenie, pûr ancjemò cence vê definît in parlament une proprie posizion uficiâl, no je dacuardi cun ce che al è stât decidût in Mai a Brussel. La Györkös Žnidar e à sotlineât che la solidarietât e à di jessi volontarie e no imponude, e che a àn di jessi cjapadis in considerazion lis pussibilitâts e specificitât dai stâts, e ancje la cuistion de sigurece. Secont il guvier sloven chescj aspiets, cussì come il pericul di imigrazion par vie de posizion gjeostrategiche, no van gran trascurâts. La Slovenie e jentre cussì intal grup di stâts membris che a volaressin une solidarietât basade su la volontarietât e duncje su la libare sielte dai paîs singui. Su lis sôs stessis posizions a son ancje Republiche Ceche, Slovachie, Lituanie, Polonie, Spagne, Ongjarie, Romanie, Bulgarie e Cravuazie.
Par ce che al tocje la opinion publiche, al va citât un scandai fat al principi di Jugn pal cuotidian sloven Delo. Cuasi il 70% dai intervistâts si è dimostrât favorevul a acetâ e a sostignî i dispatriâts che a vegnin de Afriche. Dome un cuart si è oponût ae lôr rivade. Cuasi la metât dai intervistâts al à declarât di aprovâ il sisteme di cuotis pe ripartizion dai rifugjâts inte Union europeane; i contraris a son plui o mancul un tierç. Al va però sotlineât che al moment dal scandai si fevelave dal acet in Slovenie di dome cirche 200 rifugjâts. ❚
Tjaša Gruden
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Nives Baldacconi di Vile di Cjargne e je di agns che si preste a vistî a fieste lis glesiis de Cjargne e no dome. E à fat tancj cors par imparâ une art vecjone, nassude in France tal 1300: chê floreâl. Po dopo, dutune cun pre Loris Della Pietra e à organizât in Cjargne cors floreâi. Nol è propit cussì sempliç meti rosis intes glesiis: al tocje tignî cont dai colôrs dal timp liturgjic di riferiment e cognossi il lôr significât. A Nadâl, par esempli, i colôrs a son il blanc – la puritât – il rose clâr de misericordie, il blu che al rapresente il misteri.
Par completâ cheste cognossince, Nives e je lade a scuele e ai prins di Avrîl, a 69 agns, si è laureade in teologjie. E conte: «O ai volût implenâ la mê interioritât e mi soi insiorade.»
Ma cemût mai la puarte de misericordie dal domo di Udin ise stade vistide a fieste di une cjargnele?
«Cuant che o soi lade li di pre Loris Della Pietra a viodi se al podeve deventâ il gno relatôr de tesi (dedicade ae simbologjie cristiane dal passâ la puarte), mi à dit che a Rome a vierzevin la Puarte Sante e in ogni diocesi dal Friûl si ‘nt varès vierte une. E cussì mi à domandât se o podevi viodi di chê dal domo di Udin. Mi tremavin lis gjambis pe responsabilitât e mi soi cjapade une setemane par pensâ.»
Un marangon al à fate la sacume di len e po dopo Nives e à studiât cemût meti lis rosis. Sù par jù 14 metris di cuvierzi: il vert al ven dai orts dai cjargnei e lis rosis di une buteghe di Udin. «Jo no soi da la idee di spindi a mone vie, parcè che la glesie in chest moment achì e varès di fâ alc altri e no robis par jemplâti i voi. Ma un segnâl come la Puarte parcè no? Il grup di lavôr al è fat di volontariis cjargnelis (Anna Novello, Sandra Concina, Maria Mazzolini, Nives Grassi e Roberta Zannier di Udin): al è un grup special! Cheste esperience e je une maniere par che ognidun di nô al meti in lûs i propris talents… Finide la zornade nus ven dentri une contentece uniche.»
Fate une puarte a ‘nd è altris che a spietin, e Nives e à di organizâsi pe comunion, pe fieste dai zaguts, pe Sense, pe Pasche des rosis, e v.i..
Mans che a rivin inmò a maraveâ, come che al cjante Gjigji Maieron cu lis peraulis di Celestino Vezzi: «Lis feminis cjargnelis a son dome mans… mans che si inzegnin si inzegnin da tant… dêts che ai cjale par ogni viers… mans gropolosis che si inzegnin distès»… ❚
✒ Marta Vezzi
CJARGNE. La art floreâl di Nives Baldacconi............
Nives Baldacconi di Vile di Cjargne e je di agns che si preste a vistî a fieste lis glesiis de Cjargne e no dome. E à fat tancj cors par imparâ une art vecjone, nassude in France tal 1300: chê floreâl. Po dopo, dutune cun pre Loris Della Pietra e à organizât in Cjargne cors floreâi. Nol è propit cussì sempliç meti rosis intes glesiis: al tocje tignî cont dai colôrs dal timp liturgjic di riferiment e cognossi il lôr significât. A Nadâl, par esempli, i colôrs a son il blanc – la puritât – il rose clâr de misericordie, il blu che al rapresente il misteri.


text:
Discussion:Mugle
Il non[modifiche il codiç]
Scusait ma Mugle nol è l'unic paîs, ni l'unic comun de Istrie storiche... Po al è just dî che in venit si dîs 'Mugia' e che l'atuâl ûs di 'Muja' di bande dai treiestins e dai muglisans al testemonie nome l'evoluzion dal GL ch'al devente tal furlan modier LJ e po nome J. I slovens a la clamin MI'LJ'E porpi parcè ch'a àn creât il toponim (cjalcjantlu dal furlan) cuant che il furlan al jere in evoluzion da GL>LJ. Il tiermin MU'GGI'A al è un venetisim po che MU'GL'A latin par talian al da simpri 'GH' duncje "MUGGHIA". Stesse robe e je valide par GLemone > ven. GEMONA (forme oremai acetade) >*tal. GHIEMONA Plui sempliç l'esempli cun GLACEUM>GLACE (fur) GLACEUM>GIASSO (ven) e GLACEUM>GHIACCIO (tal). (UTENT 87.14.238.85 - 27 març 2008)
- Al pues jessi che a sedin diviers nons doprâts intes variantis locâls dal furlan dut câs se al è pussibil pai toponims al è di doprâ il non principâl viodint se al è doprât in cualchi publicazion o in cualchi test. Mugle al è metût in nons furlans di lûc di Finco e ancje tal dizionari Nazzi. Par me al sarès di doprâ dome chel. Sâstu se di cualchi bande al è doprât ancje Muie? --Tocaibon 27 di Mar 2008 a lis 17:40 (UTC)
- No, no ài provis e o canceli subit. Dut câs us impensi che nol è necessari sei cussì fiscâi... la lenghe furlane no à une vere e propie codificazion... e tache cumò e dut al è ancjemò opinabil. Pôcs di chei che a scrivin o a codifichin a àn studiade glotologjie par esempli. Cun chest no vuei gjavâ nuie a dinissun, anzi: onôr a ducj, chest al dimostre che ducj e no nome i academic a podin contribuî a l'incressite de nestre lenghe. Ma al è necessari sei un pôc plui flessibii secont me. Il talian al è flessibilissim rispiet al furlan e al è ANCJE par chel che al à vût sucès.


text:
Sezion relative ae PLANIFICAZION E GUVIERN DAL TERITORI, cemût mostrât a l’art. 39 dal d. lgs. 33/2013
Art. 39 Trasparence da l'ativitât di planificazion e guviern dal teritori
1. Lis publichis aministrazions publichin:
a) i ats di guviern dal teritori, cuâls, tra i altris,
plans teritoriâls, plans di coordinament, plans paesistics,
struments urbanistics, gjenerâls e di atuazion, e ancje le lôr
variants;
b) par ognidun dai ats di cui ae letare a) son
publicâts, tempestivamentri, i schemas di proviodiment prime ch'a
segnin puartâts a l'aprovazion; lis delibaris di adozion o
aprovazion; i relatîfs zontâts tecnics.
2. La documentazion relative a ognidun procediment di
presentazion e aprovazion des propuestis di trasformazion
urbanistiche d'iniziative privade o publiche in variant al
strument urbanistic gjenerâl purpûr denominât presint ancje
das propuestis di trasformazion urbanistiche d'iniziative privade o
publiche in atuazion dal strument urbanistic gjenerâl vigjent
ch'a compuartin premialitâts edificatoris a front da l'impegn dai
privâts ae realizazion das oparis di urbanizazion extra oneris o
da cession di areis o volumetrîs par finalitât di public
interess l'e' publicade in t'une sezion aposite in tal sît dal comun
interessât, continuamentri inzornade.
3. La publicitât dai ats di cui al coma 1, lettera a), l' e'
condizion par l'acuisizion da l'eficacie dai ats istes.
4. Restin blocadis lis dissplinis di particolâr proviodudis da vigent
legjislazion statâl e regjionâl
AVVISO DEPOSITO VARIANTE N. 15 PRGC
VARIANTE N. 14 al PRGC Fabbricati a Campiolo Alto, correzione zonizzazioni e modifiche norme di attuazione
VARIANTE N. 13 al PRGC Tracciato condotta centrale elettrica fraz. di Grauzaria
Variante N. 11 al PRGC-digitalizzazione PRGC, inserimento strada di Riolada, recepimento PAI
Avviso di deposito Variante n. 14 al PRGC
AVVISO DI ADOZIONE P.I.P. DELLA ZONA D2 INDUSTRIALE DI INTERESSE COMPRENSORIALE E COMUNALE
AVVISO DI DEPOSITO VARIANTE 11 AL PRGC
Variante n. 01 al PCCA
Avîs di adozion variant n. 10 al PRGC
Publicazion dal Decrêt dal President de Regjon di aprovazion dal PCS des Prealps Julis
Planc di classififcazion acustiche adotât
TAVOLA_1_R01.pdf7 MB
TAVOLA_2_R01.pdf5 MB
TAVOLA_3_R01.pdf5 MB
TAVOLA_4_R01.pdf8 MB
TAVOLA_5_R01.pdf8 MB
TAVOLA_6_R01.pdf7 MB
TAVOLA_7_R01.pdf5 MB
TAVOLA_8_R01.pdf8 MB
TAVOLA_9_R01.pdf8 MB


text:
Risultati ricerca
Elementi trovati: 8360
Risorsa elettronica
La satu chè?... : li' còntis di Tilio Giusti [Audioregistrazione] / curadis da Giacomo Vit ; vous Sandra Barbui, Alberto Innocente, Lorella Vendramini ; sunadours Gianni Favro, Daniele Labelli ; musichis di G. Mainerio, A. Chailleux, C. Debussy, G. Favro
San Michele al Tagliamento : Associazione culturale MusicArte, c2001
Sull'etichetta: Comun di Cordovat. - Contiene: Il vidiel Marin ; Giovanin e il Magu ; San Pieri e il Signour dal favri
Risorsa elettronica
La Divine Comedie [Audioregistrazione] / Dante Alighieri ; traduzion di Aurelio Venuti ; Aurelio Venuti, leturis ; Alessio Velliscig, musichis ; Antonio Merici, violoncel ; Luca Moreale, studi di regjistrazion
[Udine] : Kappa Vu, [2015]
Elencati sull'etichetta: Infier, cjant 1. ; Infier, cjant 10. ; Infier, cjant 26. ; Purgatori, cjant 1. ; Purgatori, cjant 3. ; Paradîs, cjant 1. ; Paradîs, cjant 33.
Titolo musicale
[Udine] : Musiche furlane fuarte : Lenghis dal Drâc : ARLeF, [2015]
Contiene: Il fi dal fari ; Il guriut curiôs e il paianut malât
Monografia a stampa
Udine : coi tipi di M. Bardusco editore, 1880-1881
Sul frontespizio: Pubblicate sotto gli auspicj dell'Accademia di Udine 1: Volume primo. - 1880. - XXXV, 495 p., [1] carta di tav. : ritratto 2: Volume secondo. - 1881. - 656 p.
Titolo musicale
[Udine] : Kappa Vu, [2014]
Titolo sul contenitore: Poesie. - Musiche tratte dal CD "Piano solo" di Claudio Cojaniz
Titolo musicale
Raccolta esemplificativa del canto friulano : 1-17 periodo campestre, filastrocche-conte : 18-28 I contemporanei, reperotorio inizi '900 [Audioregistrazione] / [a cura di Davide Liani]
Nimis : AVF, [dopo il 2000]
Contiene: Din dun don ; Donde vigniso missar lavoreben! ; Ursule parussule ; Seso sort? ; Il gri e la moscje ; Dinsi, dinsi la man ; Joisus mari maridaimi ; Vin finide la zornade ; Je' ben biele la frutate ; Ce biele zornade ; Simpri jote e jote frite ; A vegnin chei di Sudri ; Ven fur nuvice ; E Circiuvint di Sore ; Quan'che vevi il cur di veri ; O ce buino l'ago frescjo ; Anin a sagre ; Serenade ; La gnot d'Avril ; Il cjalzumit ; Cjampanis de sabide sere ; Cjantin ; Ai preat ; Faisi dongje compagnie ; In che sere ; Suspîr da l'anime ; Al Tajament ; Sdrindulaile
Titolo musicale
Friûl, maj 1976 : vôs dal taremôt [Audioregistrazione] / Coral Tomat, Spilimberc ; armonizzazione e direzione coro m.o Davide Liani ; testi di Claudio Coiutti, Giulio Cesare Testa ; letture di Nevio Ferraro ; sottofondi musicali del Coro G. Tomat di Spilimbergo del Coro Primevere di Gemona
Nimis : AVF, [dopo il 2000]
Contiene: Premessa ; Vôs dal taremôt ; La gnot dai muarts ; Documenti sonori ; Al'è gnot e scûr di ploe ; Al cjante il gjal ; Giovanin colôr di rose ; J'ai preât la biele stele ; Je rivade la zornade ; Sdrindulaile ; La puarte siarade ; L'ai domandade di sabide ; Stelutis alpinis ; Il cjant de Filologiche
Titolo musicale
Storie dal Friûl [Audioregistrazione] / di G. C. Menis. Friûl, Maj 1976 : vôs dal taremôt ; e una Raccolta esemplificata del canto friulano
[Nimis : AVF, dopo il 2000]
In contenitore di cartone, 13x11x15 cm
Titolo musicale
La storie dal Friûl [Audioregistrazione] / di G. C. Menis ; voltade par furlan di Luzian Verone ; musichis da "Oratorio" di D. Liani
Nimis : AVF, [dopo il 2000]
In contenitore di cartone, 13x11x15 cm 1: La preistorie. - 48 min 37 s. - Contiene: Tra i neveons de preistorie (La etât de piere; La etât dal bronç) ; De preistorie ae protostorie (La prime etât dal fier; Il periodi celtic; I Carnics) 2: I Romans. - 68 min 37 s. - Contiene: La romanizazion (La concuiste romane de Italie setentrionâl; La colonie di Aquilee (181-115 p.d.C.); Venetia et Histria (115 p.d.C.-14 d.C.)) ; Il Friûl roman (Di August a Diocelzian (14-305); La vite ad Aquilee; Carnorum Regio) 3: Il Cristianesim. - 56 min 57 s. - Contiene: Des origjins al timp di Costantin (Lis origjinis dal Cristianesim ad Aquilee; Il timp di Costantin (306-337); La crisi ariane e la reazion pagane (337-363)) ; La tarde antichitât (La restaurazion catoliche (363-395); La metropoli gleseastiche; L'amont di Aquilee antighe (395-568) 4: I Langobarts. - 59 min 57 s. - Contiene: Il Barbars in Friûl (Lis invasions e il Friûl; La invasion langobarde (568); caratars dal insediament langobart in Friûl) ; Il ducât langobart (Doi secui di storie (568-776); I Langobarts e la glesie acuileiese; La fin dal ducât (776)) 5: Il Patriarcjât. - 58 min 28 s. - Contiene: De dominazion dai Francs ae Restaurazion otoniane (Il Friûl tal imperi di Carli il Grant e dai Carolins (776-899); Lis invasions dai Ongjars (899-952); Il Friûl tal gnûf ordenament otonian (952-1019)) ; La albe dal podê temporâl dal Patriarcjât (La glesie acuileiese tai secui 9. e 10.; La opare sociâl dai patriarcjis te seconde metât dal 10.; Gjenesi e fondazion dal stât patriarcjâl (1019-1077)) 6: Il stât patriarcjâl : cjapitul prin. - 57 min 25 s. - Contiene: Periodi dai patriarcjis ghibelins (Il Friûl patriarcjâl; Il prin secul dal stât patriarcjâl (1077-1204); Il moment plui alt dal stât patriarcjâl (1204-1251) 7: Il stât patriarcjâl : cjapitul secont. - 59 min 57 s. - Contiene: Periodi dai patriarcjis guelfs (Decadence de sovranitât patriarcjâl (1251-1334); La restaurazion patriarcjâ dal Tresinte (1334-1381); Decadence e fin dal stât patriarcjâl (1381-1420)) 8: De fin dal patriarcjât al nestri timp. - 51 min 48 s. - Contiene: La epoche venite e austriache (1420-1797) (Il Friûl sot Vignesie; Tentatîfs di restaurazion dal stât patriarcjâl (1422-1445); Lis invasions dai Turcs (1472-1499); Vuere e spartizion dal Friûl tra Vignesie e la Austrie (1508-1523); Il Friûl in etât rinassimentâl; La "vuere di Gardiscje" (1615-1617); Il Friûl in etât baroche; Fin de dominazion venite (1797)) ; La ete moderne (La etât napoleoniche e de restaurazion (1797-1866); La unificazion dal Friûl venit a la Italie (1866); De metât dal secul 19. ae prime vuere mondiâl (1866-1919); De prime vuere mondiâl ae regjon Friûl-Vignesie Julie (1919-1963))
Risorsa elettronica
San Daniele del Friuli : Parco agro-alimentare di San Daniele ; [Udine] : Clarius Film
Titolo del contenitore. - In contenitore cartonato, 13x13 cm


text:
Progetto Tempesta
Antonio Panzuto
Il Progetto Tempesta al segne la rinassite des preziosis marionetis di Podrecca, che il Teatri Stabil regjonâl al conserve. Dopo dal cors par marionetiscj che – cu la poie de Regjon Friûl – Vignesie Julie e dal Enaip – il Rossetti al à organizât, e nas une produzion inedite ispirade ae opare mestre di Shakespeare. Progetto Tempesta si môf ator de metafore de isule e des trê figuris di Prospero, Ariel e Calibano, gjeneradis “de stesse sostance dai siums”, intune dimension pensade no dome pal palc ma indreçade a spazis museâi e performatîfs. Creaturis che a son intiessudis di poesie e di fantasie, lis marionetis a saran interpretis perfetis dai personaçs di Shakespeare plens di maravee e di stupôr deliziât, e desiderôs di “insumiâsi ancjemò”. Al Mittelfest e sarà une matinade di sorpresis, di spetacul e di scuvierte di chestis marionetis storichis, inte oasi cividine dai Acrobati del Sole.
Prime assolude
Spetacul par talian
Ae fin dal spetacul, il public al larà cui atôrs ae scuvierte des marionetis
Si ringracie il Parco Acrobati del Sole pe ospitalitât (acrobatidelsole.it)
Si consee di puartâ une barete
di William Shakespeare
in colaborazion cun Barbara Della Polla
cun I Piccoli di Podrecca


text:
“Une dì dal mês di Vierte adalt, su la Tencje, daûr il çuc cuasi a straplomp su la Bût, si alçà un fîl di fum. Di façade, a miege mont Paulâr, un frut al jessì imburît de lobie, al montà e dismontà la prime e la seconde maserie, disponudis come murais di difese, al traviersà ben svelt il splaç disboscât che al jere in rive jù e come un gjat si rimpinà sul grant peç…”
Cussì e scomence cheste storie dal popul furlan, publicade pe prime volte intal 1974 e cumò rieditade cul contribût de Provincie di Udin, simpri par cure de Clape Hermes di Colorêt e de tipografie Cjandet di Reane. E je stade riviodude la grafie, modificade la temporalitât verbâl e normalizât l’aspiet lessicâl par meti ancje cheste opare in linie cul proces di normalizazion linguistiche che al è in vore. Cussì al spieghe Marc De Agostini inte premesse. La presentazion e je dal president de Provincie. Po o vin une curte biografie dal autor e il premabul di pre Pieri stes.
L’intent al jere chel di scrivi une storie che e fos a la puartade dai zovins des scuelis mediis e, cundifat, no son rârs i câs là che l’autor al si indrece diret ai cjars scuelârs o ai cjars letôrs. Ma nol è nuie di plui dificil che scrivi sempliç, massime suntun argoment cussì intrigôs tanche che la storie. Pre Pieri al ten il timon dret de bande che al à decidût di lâ, ma la materie e je daspes masse complesse par rindile cun peraulis facilis, cence cori il risi di banalizâ i grancj acjadiments e finî par no capîju. Par no dî des sfilzis di nons che ogni storie e puarte simpri cun sé. Nancje sedi obietîf nol è facil pal storic che al à une ipotesi di dimostrâ, in chest câs che il popul furlan al è un popul e nuje di mancul che un popul. E alore o cjatarìn dispès peraulis come … ‘par dî il vêr…’ o ben ‘al va dit ancje che…’. La impostazion eclesiastiche de ricercje si le olme benon (l’autor al è un predi…), ma no disturbe la comprension dai acjadiments.
Il libri al è insiorât di tredis disens fûr di test dal artist Lucardi e di une sorte di postfazion di pre Checo Placerean, plene di morbin e di scoreadis cuintri lis ipocrisiis dai potents. Lu completin sedis cjartis geografichis-storichis, disegnadis di Zorz Jus, che a formin une sorte di atlant storic dal Friûl, fotografât intai varis moments de sô tormentade vicende storiche. ❚
✒ Laurin Zuan Nardin
SIMPRI BOGNS. “Pieri Pičul, Storie dal popul furlan”, Reane 2012............
“Une dì dal mês di Vierte adalt, su la Tencje, daûr il çuc cuasi a straplomp su la Bût, si alçà un fîl di fum. Di façade, a miege mont Paulâr, un frut al jessì imburît de lobie, al montà e dismontà la prime e la seconde maserie, disponudis come murais di difese, al traviersà ben svelt il splaç disboscât che al jere in rive jù e come un gjat si rimpinà sul grant peç…”


text:
In principi al è stat l’Espresso, cuntune inchieste sui bêçs «straçâts» pe tutele dal furlan inte nestre regjon. Par no sintîsi inferiôr, il teme al è stât tornât a cjapâ dal Corriere della Sera (sul so suplement «Io Donna») che, stant che ormai di tutele de lenghe si veve za cjacarât, al à pensât di montâ sù une polemiche no dome sul furlan, ma ancje sul Friûl e su la sô int.
Al è un limit, sutîl, tra il sacrosant dirit di cronache, di indagâ, di fâ polemiche che al à ogni gjornalist e il tentatîf di svilî un popul, la sô lenghe, la sô storie. Nissun di nô nol à problemis se cualchidun, che al cîr un tic di notorietât, al passe lis zornadis a controlâ i belançs publics par tirâ fûr finanziaments, contribûts, jutoris dâts a cheste o chê altre iniziative. Anzit, al covente a fâ miôr. E o acetìn ancje che, in timps di recession, a tentin di fânus crodi che i bêçs doprâts pal furlan a sedin bêçs butâts vie. O varessin dome voie che chês acusis a fossin un ticut plui argomentadis, plui precisis e, tabaiant di «siôrs» gjornâi, plui professionâls. Nol baste «sbarâ a câs tal grum tant alc si cjape». Ta chei articui o vin let tantis imprecisions, tancj particolârs ometûts, par erôr o par convenience, ma no vin tante voie di discutilu. O lassìn il compit ai tecnics che, come tal câs dal Grant Dizionari Bilengâl Talian Furlan, a àn dimostrât no dome che il lavôr fat al jere adeguât, ma che al è stat fat a un presit inferiôr a chel di marcjât.
Ce che l’articul dal Corriere al fâs, però, al è meti insieme une misture di robis sintudis a dî, cuntun tic di superficialitât che no fâs onôr al principâl cuotidian talian. Dal articul si conte di un Friûl come che al fos une grandiose caricature e al ven di domandâsi cuâl che al è il confin tra la libertât di espression e un insult, ancje se mascarât daûr di une inchieste.
Pal Corriere la nestre Universitât e je dome un «dai organisims» par pontâ «drets ae promozion dal furlan». Nô o savìn ben che nol è cussì e che chei che a àn scrit l’articul si son dismenteâts il valôr di chest Ateneu e la sô storie. Une storie fate di lotis par vê une Universitât furlane de bande di un popul che, considerât dal Stât margjinâl e contadin, nol veve vût la pussibilitât di vê une sô rapresentance universitarie e forsit nol jere considerât ae altece di vênt une. Nol è nuie di plui naturâl insome di viodi chest Ateneu in prime file te promozion de culture dal so territori, de sô lenghe, des sôs tradizions.
Ma la incapacitât di lei cun onestât la nestre regjon no si ferme achì. Chei che a àn scrit l’articul a considerin la traduzion di «Spietant Godot» di Samuel Becket «plui une prose comiche che un toc di teatri dal assurt», cuasi a dî che la nestre lenghe e fasarès ridi.
I furlans, lu savìn, a son un popul trancuil e plui di tant no se cjaparan par cheste storie. A àn di miôr ce fâ te vite che lâ daûr di chei che a crodin che il Friûl si puedi sbeleâlu su lis pagjinis di un gjornâl, ancje se innomenât. O sin un popul cun valôrs ben plui fuarts dal tentatîf di delegjitimazion di chei dîs achì. E ancje se no vin la manie di svantâsi, o vin espuartât talmentri tantis ecelencis che nus fasin ridi lis acusis di «localisim» o di pensâ dome «al ort di cjase». Lis nestris aziendis, i nestri migrants ator pal mont a son li a dimostrâ che no vin pôre di vierzisi al mont e che lu fasìn te maniere plui juste: visantsi simpri di dulà che o vignìn.
E al è cui nestris valôrs che, trente agns indaûr, dopo di un taramot dramatic o vin tornât a tirâ sù lis nestris cjasis e a dâ fiducie a la nestre int, metint in vore une ricostruzion che e je deventade un model par ducj. Une ricostruzion che je tacade cul sproc «Fasìn dibessôi» e e je finide cun «Il Friûl al ringrazie e nol dismentee». Inizi, davuelziment e finâl di chê storie a son restâts tal cûr dai furlans e dai tancj che a son vignûts chi a judanâs ancje parcè che a son stadis pensadis e ditis par furlan. Chê stesse lenghe definide «rianimade di une leç» e che invezit e gjolt di otime salût. Grazie a un popul e a une tiere che a àn simpri considerât il furlan un patrimoni irinunciabil de proprie culture.
Simone Bressan
EDITORIÂL – Jù lis mans dal Friûl............
In principi al è stat l’Espresso, cuntune inchieste sui bêçs «straçâts» pe tutele dal furlan inte nestre regjon. Par no sintîsi inferiôr, il teme al è stât tornât a cjapâ dal Corriere della Sera (sul so suplement «Io Donna») che, stant che ormai di tutele de lenghe si veve za cjacarât, al à pensât di montâ sù une polemiche no dome sul furlan, ma ancje sul Friûl e su la sô int.


text:
Il meracul di une web radio
che e trasmet 24 oris in dì
di un paîs di 50 abitants
Intune piçule frazion dal Comun di Trep di Cjargne, Tausie, indulà che a vivin, pôc su pôc jù, 50 animis, e esist une web radio che di cualchi an e trasmet 24 oris su 24, 7 dîs su 7, buine musiche e une buine cerce di programs leâts ancje al teritori cjargnel.
◆ Dut al nas tal 2014: Federico Morocutti, che al veve 14 agns, al condivît insiemi cuntun grup di amîs la passion pe radio e in particolâr pe web radio. Chê, e jere la novitât di chel periodi, o ben stazions radiofonichis che si puedin sintî vie internet cuntun ‘clic’. Federico de idee al passe ai fats, e sul finî di Setembar dal 2014, al mande in onde la prime direte di Radio Tausia trasmetint… de sô cjamare! «Un computer e un microfon e – al conte Federico – i vin metût in onde un pâr di cjançons dal moment. O sin partîts jo e Evan Bortolotti, e dopo si è zontât Jonni Moro. Radio Tausia vuê e à 10 colaboradôrs, massime zovins, ma a son ancje personis che àn fat radio tancj agns fa e che cumò a àn ricjapade la vecje passion».
◆ Dopo la prime direte, a ‘nd è stadis altris fin tal 2015, e po dopo une polse fin tal 2016. Ai 19 di Març di chel an, Radio Tausia e je tornade a lâ in onde 2, 3 voltis par setemane, fin tal Dicembar dal 2018. Cul Zenâr dal 2019 e je començade la trasmission 24 oris su 24; i programs a son incentrâts pal plui sul teritori e su pe culture, dal cine ae cusine, de atualitât ae musiche.
◆ Cualchi esempli: ogni domenie, des 3 aes 4 dopomisdì, si pues scoltâ la classifiche uficiâl de Radio “CiaoMandiCompilation”, cun Chicco Sound e Nik Pradu; dal lunis al vinars, des 7 aes 8 di buinore, si da il bundì cun “Il buongiorno si sente dalla Radio”, cun Chicco Sound. E vie indevant.
Radio Tausia si pues scoltâ in dut il mont, baste vê un colegament internet!
◆ «Principalmentri – al conte Federico – e je scoltade in dute Italie, ma o vin ancje colegaments de Svuizare, France, Gjermanie e Canadà. Par ce che al tocje lis scoltis, tal 2019 o fin fat 60 mil colegaments, un risultât che no si spietavin! Tal 2020 o vin vût inmò un aument, 15 mil dome tal mês di Zenâr, 23 mil tal mês di Fevrâr e 32 mil tal mês di Març. Al è biel viodi che tante int nus da supuart, scoltant ce che o proponìn in radio.»
◆ Dal sigûr, la passion e l’impegn no bastin. Di fat, Federico al dîs: «I coscj a son tancj, tra licencis, musiche, strumentazion. La radio par cumò e je sostignude massime dai colaboradôrs che si autofinanziin. O ricevìn ancje ogni an un contribût dal Comun di Liussûl. Al podarà deventâ un lavôr a ducj i efiets, ma prime al tocje lavorâ e miorâ al 100% il progjet. Planc planchin, se i crodìn, je fasarìn! Mai molâ!»
◆ Federico al à buine volontât e in merit al doman al crôt che «al tocje lavorâ inmò tant: i risultâts a rivin ma o podìn fâ inmò miôr, no son limits. I vûl tante fantasie e voie di fâ e mai fermâsi, ancje se a son un grum di ostacui».
◆ Par savê inmò alc di plui e par sintî la direte, al baste clicâ su https://radiotausia.it/, la radio che di un piçul paisut de Cjargne si vierç a dut il mont. ❚
Federico Morocutti e la sô Radio TausiaMarta Vezzi
Il meracul di une web radio


text:
A son 39 mil 236 tra fruts de scuelute, des elementârs e des mediis che a àn domandât di vê insegnât il furlan a scuele a partî di Setembar cu ven. Un sucès tal prin an che l’insegnament de lenghe al jentre a dimplen tal curriculum scolastic, cun almancul une ore par setemane par cui che le à sielte.
Un sucès par vie che a son passe 9 mil i students in plui che a àn fate domande rispiet a l’an scolastic passât, ven a stâi une incressite dal 29%. Cun di plui, la percentuâl e je lade parsore dal 50% in ducj i Comuns che a fasin part dal teritori considerât furlan e i numars a son stâts une vore bogns ancje in provincie di Gurize e di Pordenon. Al somearès scuasit che ur tocji ai plui piçui (in gracie des lôr fameis, ancje chês dut câs zovinis) ricuardâ a ducj che il Friûl no si è suiât dentri dai confins de provincie di Udin.
Cussì, a Gurize e Pordenon la medie des domandis e je stade dal 55% e tal teritori provinciâl di Udin si è rivâts al 74%.
“Une risulte che e met coragjo – al dîs l’assessôr regjonâl ae Istruzion, Roberto Molinaro –, propit cuant che il Guvier di Rome al à declassât la lenghe furlane a dialet locâl, tant che o vin di fâ ricors ae Cort Costituzionâl par difindisi di un at che al è cuintri ogni ordenament”. La rispueste che je stade dade in forme volontarie, al continue, e mostre che “achì no si trate di une sielte di pôcs, ma de maiorance des fameis. Une domande che la scuele e je clamade a dâi rispueste. Il Guvier regjonâl – al zonte – al fasarà la sô part frontant lis dificoltâts di caratar operatîf e economic, te plene cussience che lis lenghis mancul pandudis a continuin a jessi une des fondis de specialitât regjonâl”.
Intant par chest an e pal an che al ven la Regjon e à metût un milion di euros par l’insegnament tes scuelis. Cun chescj bêçs cul gnûf an scolastic si podarà scomençâ a insegnâ tal asîl e tes scuelis elementârs a 31.600 fruts. I insegnants a saran chei che a comparissin te liste fate da Regjon davierte e a chei che a àn lis carateristichis domandadis, in cont di cognossince sientifiche de lenghe e dal insegnament. ■
Antonella Lanfrit
VIERTIDURE. Simpri plui voie di lenghe furlane............
A son 39 mil 236 tra fruts de scuelute, des elementârs e des mediis che a àn domandât di vê insegnât il furlan a scuele a partî di Setembar cu ven. Un sucès tal prin an che l’insegnament de lenghe al jentre a dimplen tal curriculum scolastic, cun almancul une ore par setemane par cui che le à sielte.


text:
27 di Març
Il 27 di Març e je la 86° zornade dal Calendari Gregorian, (la 87° se l'an al è bisest). A mancjin 279 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
- 1512 - Antonio Savorgnan, che dopo jessi stât il plui impuartant dai partisans di Vignesie al jere passât cun l'imperi, al ven curtisât e al mûr a Vilac
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
- 1512 - Antonio Savorgnan, nobil furlan.
- 1770 - Jacopo Stellini, filosof furlan (n. 1699)
- 1770 - Zuan Batiste Tiepolo, pitôr venezian (n. 1696)


text:
Cuntune declarazion dade fûr ai 5 di Setembar la organizazion armade basche ETA, che bielzà di cualchi mês no veve metût in at azions armadis, e à comunicât une tregue che e permeti di svilupâ lis condizions par une soluzion democratiche dal conflit di maniere che «par mieç dal dialic e dal confront i citadins bascs a puedin decidi dal lôr avignî in maniere libare e democratiche».
La comunicazion di ETA e presente doi elements impuartants di novitât. E je unilaterâl, ven a dî che no je stade cjapade daspò di une cualchi tratative cun istituzions o organizazions politichis, e no met condizions par restâ in vore.
Ancje se no si fevele ancjemò di une tregue permanente e in stât di jessi controlade di organisims internazionâi, chel istès si trate di un pas impuartant che al va in direzion dal progjet di soluzion pacifiche dal conflit fat indenant de çampe indipendentiste basche prime cu la declarazion di Altsasu / Vignesie (Novembar dal 2009) e po cul document Zutik Euskal Herria (Fevrâr dal 2010). Un progjet che al veve cjatât la poie ancje di personalitâts internazionâls che si vevin za impegnadis cun sucès pe soluzion di conflits tant che chel irlandês o chel sudafrican.
La declarazion di ETA e je stade comentade in maniere une vore positive dai rapresentants de çampe indipendentiste basche e di Eusko Alkartasuna che a son cumò impegnâts a meti adun une propueste politiche unitarie in stât di puartâ ae autodeterminazion dal Paîs Basc. Altris sogjets politics bascs, tant che Aralar o Ezker Batua, a àn fevelât di pas indenant, ma a domandin a ETA di meti fin in maniere definitive aes sôs azions.
Il mediatôr sudafrican Brian Currin, adun cun altris personalitâts internazionâls, al à fevelât di ocasion storiche par svilupâ un procès democratic pe soluzion dal conflit basc. Fintremai la puartevôs de Comission Europeane e à dite che a son i elements par une «sperance prudente».
Cui che invezit nol à cjapât par nuie ben la declarazion di ETA a son il guvier spagnûl e i partîts spagnoliscj che le calcolin juste une manovre par platâ la sô dificoltât di azion e par tornâ a organizâ la sô struture operative: une valutazion che, par ce che si à viodût ancje in altris ocasions, e somee un tic clopadice. Il prin ministri spagnûl Zapatero al à dite che nol à «informazions siguris su lis intenzions di ETA» e che nol è il câs di vê fiducie. Pal ministri dal interni Rubalcaba la declarazion di tregue de organizazion armade basche no je avonde e duncje la politiche dal guvier no cambiarà di un et.
Che la linie de repression e sedi la uniche rispueste che e rive di Madrid si lu à capît benon cualchi zornade plui tart cuant che e je stade proibide une manifestazion pai dirits clamade dongje di passe une cuarantine di organizazions diviersis che a vevin chê di sfilâ pes stradis di Bilbao ai 11 di Setembar. Une proibizion che e je stade condanade di dutis lis fuarcis politichis e sindacâls baschis e che e à vût tant che reazion la decision di trasformâ chê che e veve di jessi dome une manifestazion intal cantîr par meti adun un sogjet pe rivendicazion dai dirits che al varà non «Adierazi EH».
No si à po di pensâ che la repression e sedi une cuestion lontane, cemût che al dimostre ben il câs dai trê zovins ativiscj bascs arestâts a Rome ai 10 di Jugn (Fermin Martinez Lakunza, Artzai Santesteban Arizkuren e Zurine Gogenola Goitia) propit par vie che a denunciavin la politiche repressive des autoritâts spagnolis. Se a vessin di jessi estradâts in Spagne, si ben che la lôr uniche colpe e je chê di vê ideis indipendentistis, a riscjin la torture e 12 agns di galere.
Carli Pup
TERITORIS – INTERNAZIONÂL. Une gnove oportunitât pal procès democratic intal Paîs Basc............
Cuntune declarazion dade fûr ai 5 di Setembar la organizazion armade basche ETA, che bielzà di cualchi mês no veve metût in at azions armadis, e à comunicât une tregue che e permeti di svilupâ lis condizions par une soluzion democratiche dal conflit di maniere che «par mieç dal dialic e dal confront i citadins bascs a puedin decidi dal lôr avignî in maniere libare e democratiche».


text:
A son passâts 93 agns dal plebissît che al à delineât il confin tra la Carinzie e chel che al jere une volte il Ream dai Serps, Cravuats e Slovens. Il referendum, fat ai 10 di Otubar dal 1920, al è stât l’event plui impuartant di un pont di viste politic e storic pe Carinzie daspò la fin dal imperi asburgjic, ma al à ancje segnât il destin tragjic de minorance slovene. Cu la decision di vivi in Austrie, la cjadene des Caravanchis e je deventade part dal confin tra i doi paîs fintremai ai nestris dîs, di consecuence i slovens de Carinzie si cjatin su la part austriache. In cuasi cent agns, la minorance si è ridusude in maniere drastiche (tal 1910 ancjemò 66 mil, vuê 13 mil personis) par vie de politiche di assimilazion agressive dal dopovuere.
Ogni an, l’ambient patriotic todesc al à celebrât chel aniversari tant che une sô grande “vitorie”. Cheste volte però dut al jere tant diferent a pet dai agns precedents, al à dit il vicepresident dal Consei Nazionâl dai slovens di Carinzie Nanti Olip. “La celebrazion e je stade libare dal spirt militarist. Il governadôr provinciâl al à pe prime volte fevelât in lenghe slovene”, cussì Olip. “Il futûr dal paîs si ricognòs cumò tant che une realtât bilengâl”.
Il slogan di chest an al jere “screâ il futûr, capî il passât” e la celebrazion e je stade fate ancje in lenghe slovene. Secont il governadôr Peter Kaiser, a vuelin rimarcâ dut ce che al è comun cuintri il “fals eroisim”. Tra i interpretis a jerin ancje students dal gjinasi sloven di Clanfurt che a àn cjantât cjançons in lenghe slovene e todescje.
Cence Haider, il leader de estreme diestre, e salacor il plui carismatic politic dal dopovuere, l’ambient nazionalistic al è colât intune fase di stagnazion. Daspò une schirie di scandui di coruzion dulà che a jerin coinvolzût soredut membris dal partît di Haider, lis elezions di Març a àn cambiade dal dut la forme politiche dal paîs. Cumò a guviernin i socialdemocratics, e l’ambient di diestre al à regjistrât un câl significatîf di sostegn.
Motîfs paralêi tra i plebissîts de Scozie e de Carinzie?
Di un troi paralêl interessant e scrîf la “Kleine Zeitung” e e met in confront il plebissît de Scozie e chel de Carinzie, events sucedûts a distance di 94 agns.
In ducj i doi i câs, il 55,18% dai scozês e il 59,04% dai carinzians a àn decidût di restâ tal stât li che a vivevin prime. Si somein ancje lis motivazions sedi in Carinzie tal lontan 1920 sedi in Scozie tal 2014: a jerin considerazions economichis che a àn determinât il vôt. “Lassâ une regjon economiche al varès – tant tal câs de Carinzie storiche come in Scozie – consecuencis negativis pe popolazion.” Cussì si spieghe cemût che soredut comunitâts agriculis dipendentis dal marcjât austriac a àn votât massime pe Austrie e cuintri il Stât SHS, debil dal pont di viste economic.
***
Mantignî i leams regjonâi
Un altri motîf determinant comun aes dôs nazions al jere la decision di lâ indenant cui leams regjonâi sociâi e economics viers un futûr organizât intun stât nazionâl. I separatiscj scozês, tant che la propagande dal gnûf stât meridionâl slâf a volevin vinci cun argoments nazionalistics. In ducj i doi i câs chel concet nol à vût sucès; ancje cirche la metât dai carinzians slovens a àn votât tal 1920 pe Austrie.
Salacor, al è ancje un fatôr psicologjic: sienziâts a àn dimostrât che lis personis a reagjissin in maniere negative a ideis pôc familiârs. La maiorance di noaltris e à miôr vê a ce fâ cun robis cognossudis, ancje se si scuen subî consecuencis negativis. Chest però – o pensi jo – al jere plui che decisîf pe zone agrarie conservadore intes monts de Carinzie. In fin, chê descrizion e somee un grum ae situazion in Friûl.❚
Janez Erat
AUSTRIE. L’aniversari dal plebissît: un event di riconciliazion tra todescs e slovens in Carinzie?............
A son passâts 93 agns dal plebissît che al à delineât il confin tra la Carinzie e chel che al jere une volte il Ream dai Serps, Cravuats e Slovens. Il referendum, fat ai 10 di Otubar dal 1920, al è stât l’event plui impuartant di un pont di viste politic e storic pe Carinzie daspò la fin dal imperi asburgjic, ma al à ancje segnât il destin tragjic de minorance slovene. Cu la decision di vivi in Austrie, la cjadene des Caravanchis e je deventade part dal confin tra i doi paîs fintremai ai nestris dîs, di consecuence i slovens de Carinzie si cjatin su la part austriache. In cuasi cent agns, la minorance si è ridusude in maniere drastiche (tal 1910 ancjemò 66 mil, vuê 13 mil personis) par vie de politiche di assimilazion agressive dal dopovuere.